Paterna assumirà la titularitat del Pont de Mas del Rosari sobre la CV-31
19/07/2016

# Paterna assumirà la titularitat del Pont de Mas del Rosari sobre la CV-31

[![Paterna asumirá la titularidad del Puente de Mas del Rosari sobre la CV-31](/images/noticias/2016/07/puente-mas-rosari.jpg)](/images/noticias/2016/07/puente-mas-rosari.jpg)

19.07.2016

L'Ajuntament de Paterna portarà al ple d'aquest mes de juliol l'assumpció de la titularitat del Pont sobre la carretera CV-31 que uneix el barri de Mas del Rosari-La Coma amb el Parc Científic de Burjassot i l'obertura del qual està prevista abans que acabe l'any.

Amb l'acceptació d'aquesta infraestructura, una cessió que efectua la Direcció General d'Habitatge, Rehabilitació i Regeneració Urbana de la Conselleria d'Infraestructures, el consistori paterner dona un pas més en l'obertura definitiva d'aquesta important connexió viària que els veïns porten anys reclamant i que l'Executiu socialista ha aconseguit desbloquejar i resoldre en menys d'un any després de que el pont portara anys tancat per la inoperància i deixadesa de l'anterior equip de govern del PP.

La regidora de sostenibilitat, Eva Pérez ha explicat que “una vegada s'aprove en ple l'acceptació d'aquesta cessió, l'Ajuntament de Paterna passa a ser el titular del pont a més de ser el responsable de la conservació i explotació del conjunt de la infraestructura de caràcter urbà”.

“Es tracta d'un equipament viari fonamental per a Paterna que permetrà la connexió rodada i per als vianants entre el barri de Mas del Rosari – La Coma i el Campus Universitari de Paterna”, ha explicat la regidora al mateix temps que ha indicat que “la infraestructura passarà a formar part de la xarxa viària municipal i s'inclourà en l'Inventari de Béns Municipals amb un valor establert de 246.758 euros més IVA”.

Després del resultat positiu que va oferir tant la prova de càrrega com els treballs d'auscultació que s'han dut a terme sobre el pont i que acrediten que el comportament de la infraestructura és l'adequat, es procedirà a la contractació del projecte d'urbanització de la part superior del pont i reparació dels desperfectes puntuals perquè la infraestructura estiga operativa abans que finalitze l'any.